“คปภ.-สมาคมประกันฯ” ชวนซื้อประกันภัย 10 บ. คุ้มครองช่วงสงกรานต์
คปภ. และสมาคมประกันชีวิตไทย ชวนคนไทยซื้อประกันภัยราคาถูก เพื่อมอบเป็นของขวัญส่งความสุขในช่วง “สงกรานต์” และคุ้มครองความปลอดภัยในช่วงเดินทางกลับบ้าน โดยมีราคาเพียง 10 บาทได้รับการคุ้มครองถึง 1 แสนบาท
คปภ. และสมาคมประกันชีวิตไทย ชวนคนไทยซื้อประกันภัยราคาถูก เพื่อมอบเป็นของขวัญส่งความสุขในช่วง “สงกรานต์” และคุ้มครองความปลอดภัยในช่วงเดินทางกลับบ้าน โดยมีราคาเพียง 10 บาทได้รับการคุ้มครองถึง 1 แสนบาท
12 เม.ย. 2565

นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า สมาคมประกันชีวิตไทย เชิญชวนประชาชนวางแผนบริหารความเสี่ยงด้วยประกันชีวิต หรือ ประกันอุบัติเหตุ ในเทศกาลสงกรานต์ หรือวันขึ้นปีใหม่ไทยที่กำลังจะมาถึงนี้ เพื่อเป็นการแบ่งเบาภาระด้านการเงิน หากเกิดเหตุการณ์ที่คาดไม่ถึง
เนื่องจากช่วงเทศกาลสงกรานต์ เป็นช่วงเวลาที่มีการเดินทางของผู้คนจำนวนมาก ทำให้มีโอกาสสูงที่จะเกิดอุบัติเหตุได้ง่าย ดังนั้นหากมีการวางแผนบริหารความเสี่ยง ลดภาระค่าใช้จ่าย ไม่ว่าจะด้วยอุบัติเหตุที่ทำให้บาดเจ็บเพียงเล็กน้อย หรือเจ็บมาก ประกันชีวิตและประกันอุบัติเหตุจะช่วยแบ่งเบาภาระค่าใช้จ่ายในส่วนนี้ได้
โดยภาคอุตสาหกรรมประกันภัยได้ร่วมกับสำนักงานคณะกรรมการกำกับและส่งเสริมการประกอบธุรกิจประกันภัย หรือ คปภ. ส่งมอบความสุขและสร้างความอบอุ่นใจในการเดินทางให้กับประชาชนในรูปแบบของกรมธรรม์ประกันภัยที่มีราคาถูก กรมธรรม์ประกันภัยสงกรานต์สุขใจ (ไมโครอินชัวรันส์) เบี้ยประกันภัยเพียง 10 บาท
ทั้งนี้ ประกันดังกล่าวจะให้ความคุ้มครองกรณีการเสียชีวิต การสูญเสียมือ เท้า การสูญเสียสายตา หรือทุพพลภาพถาวรสิ้นเชิงเนื่องจากอุบัติเหตุสูงสุดถึง 100,000 บาท ระยะเวลาเอาประกันภัย 30 วัน โดยจะรับประกันภัยให้กับผู้ที่มีอายุตั้งแต่ 20 ปีบริบูรณ์ ถึง 70 ปีบริบูรณ์ ทั้งนี้กรมธรรม์ดังกล่าวเริ่มจำหน่ายแล้วตั้งแต่วันที่ 1 เม.ย. 2565 ถึงวันที่ 31 พ.ค. 2565
โดยมีบริษัทประกันชีวิตที่ร่วมจำหน่ายกรมธรรม์ดังกล่าว 6 บริษัท ได้แก่ บริษัท กรุงเทพประกันชีวิต จำกัด (มหาชน) หรือ BLA, บริษัท ไทยสมุทรประกันชีวิต จำกัด (มหาชน), บริษัท เมืองไทยประกันชีวิต จำกัด (มหาชน), บริษัทสหประกันชีวิต จำกัด (มหาชน), บริษัท เอฟดับบลิวดี ประกันชีวิต จำกัด (มหาชน) และ บริษัท เอไอเอ จำกัด